
REFERAT

privind modificarea organigramei şi a statului de funcţii ale Direcţiei Fiscale a Municipiului Timişoara prin suplimentarea cu trei posturi şi transformarea a două posturi de funcţionar public
Prin HCL nr.125/2007  privind înfiinţarea Serviciului public cu personalitate juridica - Direcţia Fiscala a Municipiului Timisoara  aflat în subordinea Primarului Municipiului Timisoara s-a aprobat organigrama şi statul de funcţii ale serviciului public nou-înfiinţat.
Realitatea ulterioară înfiinţării Direcţiei Fiscale a Municipiului Timişoara a dovedit ca necesităţile constatate la momentul înfiinţării serviciului public, cuprinse în organigrama şi statul de funcţii iniţiale, nu mai corespund momentului actual, fiind necesare modificări minore aduse acestora.
Astfel, volumul ridicat de muncă din cadrul Serviciului Impozite şi Taxe – Persoane Fizice, având în vedere modificările legislative intervenite în această perioadă (de exemplu modificarea termenului de eliberare a certificatelor fiscale de la 45 de zile la 5 zile şi ulterior la 2 zile), necesită suplimentarea personalului acestui serviciu cu un post de consilier, grad profesional asistent.
Compartimentul Resurse Umane din cadrul Direcţiei Fiscale a Municipiului Timişoara cuprinde în prezent 3 persoane, care nu pot răspunde nevoilor de management al resurselor umane din cadrul Direcţiei, având în vedere faptul că acest serviciu public are în prezent un număr de 205 angajaţi. Se impune suplimentarea numărului de personal al acestui compartiment cu un post de consilier debutant.

Biroul Contencios are în prezent un număr de 4 consilieri juridici + 1 şef serviciu, însă este nevoie de un angajat în plus care să răspundă de arhivarea dosarelor de instanţă, de operarea în aplicaţia Lotus Notes a termenelor şi modului de soluţionare a cauzelor, având funcţia de referent, gradul profesional asistent.

De asemenea, pentru identitatea dintre atribuţiile existente în fişa postului şi cele care vor fi efectiv îndeplinite de persoanele ce vor fi ulterior încadrate, este necesară transformarea postului de consilier juridic asistent (vacant) din cadrul Serviciului Soluţionări Contestaţii şi Metodologie în consilier juridic debutant, precum şi al postului de referent superior (vacant) din cadrul Serviciului Colectare şi Executare Silită Amenzi – Persoane fizice în consilier superior.

Modificările aduse organigramei şi statului de funcţii al Direcţiei Fiscale a Municipiului Timişoara, prezentate mai sus, au fost înaintate spre avizare Agenţiei Naţionale a Funcţionarilor Publici de către Compartimentul Resurse Umane din cadrul DFMT, prin adresa nr.725/15.02.2008 şi Expunerea de motive nr.726/15.02.2008, fiind emis în acest sens Avizul ANFP nr.1425263/10.03.2008.

În temeiul prevederilor art.107 din Legea nr.188/1999 privind statutul funcţionarilor publici, modificată,
Având în vedere cele de mai sus,

PROPUNEM:
1. Aprobarea Statului de funcţii şi a Organigramei Direcţiei Fiscale a Municipiului Timişoara, în conformitate cu anexele nr.1 şi 2 care fac parte integrantă din prezenta hotărâre.

